Diari Oficial de la Generalitat Valenciana


Sumari del DOGV 5954, del 13-02-2009 (2009/1414)

RESOLUCIÓ de 4 de febrer de 2009, del director general de Transports i Logística, relativa a les autoritzacions per al transport interurbà de viatgers en automòbils de turisme (taxi).
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   5954

Data del DOGV
:   13-02-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/1414


Data del document
:   04-02-2009

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * transport de viatgers
    * llicència de transport
    * administració local
    * autorització de transport
    * transport públic
    * taxi
    * reglamentació del transport

RESOLUCIÓ de 4 de febrer de 2009, del director general de Transports i Logística, relativa a les autoritzacions per al transport interurbà de viatgers en automòbils de turisme (taxi). [2009/1414]  
La Resolució, del director general de Transports i Logística, de 27 de febrer de 2008, determinava la suspensió temporal de l'emissió, pels Servicis Territorials de Transports, d'autoritzacions de transport interurbà en automòbils de turisme a les comarques costaneres i l'entorn de l'Alcoià, amb l'objectiu d'impulsar els processos de conformació d'àrees de prestació conjunta del taxi en eixe àmbit territorial, com a estratègia per a la millora d'eficiència i qualitat del servici prestat, i assegurar l'equilibri entre l'oferta i la demanda de transport en les àrees afectades.  
Des d'este plantejament, durant 2008 s'ha promogut des d'esta Direcció General la conformació d'àrees de prestació conjunta a l'Alcoià, l'ampliació de l'àrea de Castelló, la Marina Baixa, la Safor i el Camp de Morvedre, procés que ha culminat amb l'ampliació de l'àrea de prestació conjunta de Castelló i la creació de l'àrea del Camp de Morvedre.  
En conseqüència, considerant complida la finalitat d'impuls a la conformació d'àrees de prestació conjunta en les principals àrees afectades i en consideració al termini de temps transcorregut des d'esta, procedix la restitució del tràmit ordinari per a l'atorgament de les llicències VT establit en el capítol IV de l'Orde de 4 de febrer de 1993, pel qual es desenvolupa el Reglament d'Ordenació dels Transports Terrestres en matèria d'autoritzacions de transport discrecional de viatgers per carretera, i es manté la suspensió temporal de l'atorgament d'autoritzacions, únicament durant el període de tramitació de l'expedient conduent a la creació de l'àrea de prestació conjunta en un determinat àmbit.  
En virtut del que establix la Llei Orgànica 5/1987, de 30 de juliol, de delegació de facultats de l'Estat en les CCAA en relació amb els transports per carretera i per cable, i en el Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport, resolc:  
Primer  
Els Servicis Territorials de Transports suspendran, de forma temporal, l'emissió d'autoritzacions de transport interurbà en automòbils de turisme en els àmbits en què s'inicie procediment per a la creació d'una àrea de prestació conjunta, fins a la finalització de l'expedient.  
Segon  
Esta resolució deixarà sense efecte i substituïx la dictada per esta Direcció General el 27 de febrer de 2008.  
Contra esta resolució, que no posa fi a la via administrativa, podrà interposar-se recurs d'alçada davant del secretari autonòmic d'Infraestructures en el termini d'un mes comptador des de l'endemà de la publicació d'esta, d'acord amb el que establix l'article 114 i 115 de la Llei 30/1992, modificada per la Llei 4/1999, de 13 de gener. Tot això sense perjuí que es puga exercitar qualsevol altre recurs que s'estime oportú.  
València, 4 de febrer de 2009.- El director de Transports i Logística: Vicente Dómine Redondo.